與趙李二同年夜飲有懷石使君惠叔
作者：張孝祥
朝代：宋

paragraphs: 佳月久不見，忽見如故人。
清風何方來，過我孤竹君。
我有一尊酒，政爲二子斟。
會此風月宵，更覺笑語新。
北城石先生，欲喚不敢頻。
坐上欠此客，長懷渺無津。
南方鳳之徒，瑞世五色文。
鐵石賦梅花，一洗瘴海氛。
臺家須貢珍，我欲列九閽。
且補諫官闕，日酌白獸尊。